DA Den Europæiske Unions Tidende C 132/22

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 132/13

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»SAL DE TAVIRA«/»FLOR DE SAL DE TAVIRA«

EF-Nr.: PT-PDO-0005-0913-07.12.2011

BGB ( ) BOB ( X )

1. Navn

»Sal de Tavira«/»Flor de Sal de Tavira«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produktets art

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

»Sal de Tavira«/»Flor de Sal de Tavira« er manuelt høstet havsalt, der i det afgrænsede geografiske område fremstilles ved naturlig fordampning af vand fra Atlanterhavet, som cirkulerer i et system af bassiner frem til den endelige krystallisering i bassinerne. Dette salts særlige fysiske og kemiske egenskaber angives nedenfor. Der er tale om uraffineret og urenset havsalt uden tilsætningsstoffer.

3.2.1. Sal de Tavira

»Sal de Tavira« består af krystaller, som dannes på bunden af bassinerne, der er opbygget af naturligt ler. Saltet høstes manuelt med særlige redskaber (rodos). Krystallerne, som er kubiske flager, kan i et vist omfang knuses blot med hånden og adskiller sig tydeligt fra almindeligt natriumklorid.

3.2.2. Flor de Sal de Tavira

»Flor de Sal de Tavira« har et andet mineralsaltindhold, og er meget mere skrøbeligt end »Sal de Tavira«. Det er opbygget af ekstremt fine lameller, som ved den mindste berøring med hånden går i stykker og omdannes til meget små og lette krystaller. Det har en særegen kemisk sammensætning og ujævnheder, som er synlige med det blotte øje. Det er en salttype, som opløses nemt i munden, og derfor gør det velegnet til anvendelse som bordsalt. »Flor de Sal de Tavira« håndhøstes i det øverste lag salt i bassinerne. Det gøres med et særligt redskab (coador), inden det synker til bunds i salinerne.

»Sal de Tavira«/»Flor de Sal de Tavira« har andre fysiske og kemiske egenskaber end almindeligt salt. Det skyldes de særlige forhold i den afgrænsede geografiske region, den måde, saltet udvindes på, og den måde, det høstes på. Disse egenskaber fremgår af nedenstående tabeller.

Tabel 1

Fysiske egenskaber for »Sal de Tavira«/»Flor de Sal de Tavira«

Egenskaber Sal de Tavira Flor de Sal de Tavira Krystalform Flageformede eller kubiske Varierer Krystalstørrelse Små Meget små Soliditet (hvor let det er at knuse krystallerne med fingrene) Meget let Ekstremt let Vandopløselighed Meget stor Ekstremt stor Farve Afhænger af de atmosfæriske betingelser (3) Hvidt





Tabel 2

Kemiske egenskaber for »Sal de Tavira«/»Flor de Sal de Tavira«

Kemiske egenskaber Sal de Tavira Flor de Sal de Tavira Elementer/Stoffer Arsenik, As (mg/kg) 0,01 < 0,005 Kobber, Cu (mg/kg) < 0,015 < 0,015 Bly, Pb (mg/kg) 0,559 0,048 Kadmium, Cd (mg/kg) < 0,002 < 0,002 Kviksølv, Hg (mg/kg) < 0,005 < 0,005 NaCl % 97,10 % 97,70 % Zink (mg/kg) < 1,00 1,00 Jern (mg/kg) 21 4 Mangan (mg/kg) 2,2 < 2,0 Natrium % 35,83 % 31,16 % Kalium % 0,15 % 0,22 % Magnesium % 0,50 % 0,69 % Calcium % 0,10 % 0,14 % Sulfater % 0,92 % 1,25 % Uopløseligt i vand % < 0,01 % < 0,01 % Naturligt jod ppm ± 630 ppm ± 630 ppm

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Ud over høsten af »Sal de Tavira«/»Flor de Sal de Tavira« skal alle øvrige trin i forbindelse med fremstillingen af produktet også finde sted i det afgrænsede produktionsområde.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

På alle former for emballage for »Sal de Tavira« eller »Flor de Sal de Tavira« skal angives følgende:

— »Sal de Tavira« eller »Flor de Sal de Tavira« — »DOP« og/eller »Denominação de Origem Protegida«

— EU-logoet og »Denominação de Origem Protegida« — fra datoen for EU-afgørelsen.

Certificeringsmærket skal være forsynet med følgende angivelser:

— Kontrolinstansens navn

— Løbenummer

— Producentoplysninger (adresse, logo, produktionsår, modtagne priser/præmier)

— Logo for »Sal de Tavira« eller for »Flor de Sal de Tavira«

4. Afgrænsning af det geografiske område

De saliner, hvor »Sal de Tavira«/»Flor de Sal de Tavira« produceres, er beliggende i Ria Formosa-nationalparken. I administrativ henseende omfatter det afgrænsede geografiske område sognene (freguesias) Santa Luzia, Santiago og Santa Maria i Tavira kommune.

5. Tilknytning til det geografiske område

5.1. Det geografiske områdes egenart

De særlige egenskaber, man finder hos »Sal de Tavira«/»Flor de Sal de Tavira«, er for en stor dels vedkommende resultatet af de klimatiske betingelser i det afgrænsede geografiske produktionsområde. Her er miljøet beskyttet, og der findes ingen store virksomheder.

Det geografiske område er et laguneområde, der er beskyttet af en sandbarriere ud mod havet. De kompakte jorder, som er yderst vandstandsende på grund af lerindholdet, gør det muligt at bygge saliner.

Klimaet er et tempereret middelhavsklima, der er karakteriseret ved ringe årlig gennemsnitsnedbør, og langvarige nedbørsperioder er sjældne. Der er et stort antal solskinstimer, og vindretningerne er jævnt fordelt på nord og sydvest, hvilket fremmer saltproduktionen.

De særlige træk ved det geografiske område kan også tilskrives menneskelige faktorer og bestemmelser fra 1266 om anvendelse af arealer, som fastslår, at Tavira-salinerne tilhører det portugisiske kongehus.

Jordbunds- og klimaforholdene i det afgrænsede geografiske område, produktionsreglerne og Atlanterhavets nærhed giver denne region enestående vilkår for fremstillingen af »Sal de Tavira«/»Flor de Sal de Tavira«.

De særlige teknikker, der anvendes af den lokale arbejdskraft, har afgørende betydning for produktionsforløbet — klargøringen af salinerne, høst, opbevaring og bevaring af produktet — og for at det færdige produkt er frit for urenheder og »skinner som diamanter, den ene ovenpå den anden«.

Erfaringen og den lokale arbejdskrafts knowhow har meget stor betydning for produktets egenskaber, navnlig for så vidt angår klargøringen af salinerne, rengøring af disse og fjernelse af mudder, som gør det muligt at fremstille et produkt, der er frit for uønskede fremmedlegemer.

Kontrollen med vandniveauet i hvert bassin har meget stor indflydelse på saltindholdet og krystalliseringsprocessen, som er afgørende for kvaliteten af det øverste saltlag. Viden om, hvordan man håndterer de såkaldte coadores, således at der ikke opstår bølger, og hvordan man sikrer, at de fantastisk tynde lameller, der flyder i bassinerne, ikke brister og derved umuliggør, at de kan høstes, er noget af den knowhow, som den lokale arbejdskraft er i besiddelse af, og som har helt afgørende betydning for produktets kvalitet.

5.2. Produktets egenart

»Sal de Tavira«/»Flor de Sal de Tavira« er et kendt egnsprodukt — dels på grund af dets naturlige helsefremmende indhold af jod og sporstoffer, som findes i havet, dels for dets renhed (ingen tilstedeværelse af mudder eller andre ikke-opløselige stoffer). Der er tale om naturligt salt, der ikke er renset og raffineret efter høsten, og som er frit for tilsætningsstoffer.

»Flor de Sal de Tavira« brister lettere end »Sal de Tavira«. Det forhold, at det består af ekstremt tynde lameller, som ved berøring med hånden brister og bliver til meget små krystaller, gør det velegnet til bordbrug, hvor den blotte kontakt med maden gør, at »Flor de Sal de Tavira« opløses og forstærker fødevarernes naturlige smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Samspillet mellem de forskellige mikroklimatiske variabler i det geografiske område, produktionsreglerne og Atlanterhavets nærhed bidrager til at give denne region unikke betingelser for saltproduktion i saliner — en tusindårig aktivitet i denne region — og sikre det færdige produkts høje kvalitet. Som et resultat af aerosolisering indeholder saltet naturligt jod og andre vigtige næringsstoffer som f.eks. kalium, magnesium, calcium eller jern.

Det er regionens lerholdige og vandstandsende saliner, som gør det muligt at gennemføre manuel høst af hvidt salt, som er frit for mudderrester eller andre urenheder.

De teknikker, der anvendes af den lokale arbejdskraft (de såkaldte marnotos), produktionsnormerne, navnlig med hensyn til klargøring af saliner og rengøring af bassiner, er også meget vigtige for at sikre det bedst mulige produktionsforløb og det færdige produkts kvalitet. Den produktionsmetode, der anvendes i den afgrænsede region, og som omfatter tre typer bassiner (bassiner med koldt vand, bassiner med varmt vand og krystalliseringsbassiner), igennem hvilke vandet cirkulerer ved hjælp af tyngdekraften, øger saltkoncentrationen og er til gavn for høsten af »Sal/de Flor de Sal de Tavira«.

Saltets fysiske og kemiske egenskaber er derfor resultatet af et samspil mellem forskellige faktorer, og anerkendelsen af disse egenskaber er ved en lang række lejligheder og i mange konkurrencer kommet til udtryk ved tildeling af priser og præmier.

De enestående egenskaber ved »Flor de Sal« er anerkendt både nationalt og internationalt af store køkkenchefer. Anvendelsen af dette salt i madlavningen gør det muligt at fremhæve fødevarernes smag og at skabe enestående retter. Det er et symbol for regionen, som er kendt for sin smag og sin udbredte gastronomiske anvendelse — både nationalt og internationalt.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

http://www.gpp.pt/Valor/Caderno_Especificacoes_Sal_CE.pdf

(1) EUT L 343 af 14.12.2012, s. 1.

(2) EUT L 93 af 31.3.2006 s. 12. Erstattet forordning (EU) nr. 1151/2012.

(3) Eftersom dette produkt ikke indeholder tilsætningsstoffer eller behandles på nogen måde, bliver det gulligt, hvis det regner og hvidt, hvis det ikke regner.

(4) Se fodnote 2.